A Bizottság 1617/1999/EK rendelete

(1999. július 23.)

a biztosítás harmonizált fogyasztói árindexben történő kezelésének minimumszabályai tekintetében a 2494/95/EK tanácsi rendelet végrehajtására vonatkozó részletes szabályok megállapításáról és a 2214/96/EK bizottsági rendelet módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmonizált fogyasztói árindexről szóló, 1995. október 23-i 2494/95/EK tanácsi rendeletre [1], és különösen annak 4. cikkére, valamint az 5. cikke (3) bekezdésére,

az Európai Központi Bankkal folytatott konzultációt követően [2],

(1) mivel a 2494/95/EK rendelet 5. cikke (1) bekezdésének b) pontja szerint minden tagállam köteles egy harmonizált fogyasztói árindexet (HICP) készíteni az 1997. januári indexszámmal kezdődően;

(2) mivel a legutóbb az 1688/98/EK rendelettel [3] módosított 1749/96/EK [4] bizottsági rendelet a HICP-k kezdeti lefedettségét az összes vagy a legtöbb nemzeti fogyasztói árindex (CPI-k) által lefedett termékekre és szolgáltatásokra korlátozta; mivel az 1749/96/EK rendeletet módosító 1687/98/EK tanácsi rendelet [5] a HICP lefedettségi körét a háztartások végső fogyasztásra fordított monetáris kiadásainak részét képező termékekként és szolgáltatásokként határozta meg; mivel a biztosítás a HICP lefedettségi körébe tartozik;

(3) mivel jelentős eljárási különbségek lehetnek a biztosítás HICP-ben történő kezelése során; mivel a biztosítás területén harmonizált módszerekre van szükség annak biztosítása érdekében, hogy az azokon alapuló HICP-k megfeleljenek a 2494/95/EK rendelet 4. cikkében említett összehasonlíthatósági követelményeknek; mivel a gyakorlatban lehetetlen egy meghatározott biztosítási kötvény biztosítási díját havi alapon megfigyelni;

(4) mivel a biztosítás javasolt kezelése összhangban van a Nemzeti és Regionális Számlák Európai Rendszere (ESA 1995) által megállapított meghatározásokkal [6];

(5) mivel e rendelet intézkedései összhangban vannak a statisztikai programbizottság (SPB) véleményével,

ELFOGADTA EZT A RENDELETET:

1. cikk

A rendelet célja

E rendelet célja a biztosítás [7] harmonizált fogyasztói árindexben (HICP) történő kezelésére vonatkozó minimumszabályok megállapítása, annak érdekében, hogy megbízhatóak, helytállóak legyenek, és megfeleljenek a 2494/95/EK rendelet 4. cikkében említett összehasonlíthatósági követelményeknek.

2. cikk

Meghatározások

E rendelet alkalmazásában:

1) "bruttó biztosítási díj": az az összeg, amelyet a biztosított személy fizet egy meghatározott biztosítási kötvényért a biztosítási védelem megszerezése érdekében;

2) "biztosítási összeg": az az összeg, amelyet a biztosítóintézet fizet a biztosítottnak és más kedvezményezetteknek az elszenvedett sérülések vagy anyagi kár rendezése céljából;

3) "kiegészítő díjbevétel": a biztosítóintézet által az előre befizetett biztosítási díjakból, a még ki nem fizetett kártérítésekre képzett tartalékból, valamint a fennálló kockázatokra képzett tartalékból álló biztosítástechnikai tartalékok befektetésével szerzett jövedelem;

4) "biztosításmatematikai tartalék": az az összeg, amelyet a biztosítóintézet juttat a fennálló kockázatokra képzett biztosítástechnikai tartalékora;

5) "szolgáltatási díj": a bruttó biztosítási díjak és a kiegészítő díjbevétel összege, csökkentve a biztosítási összegekkel és a biztosításmatematikai tartalékok változásával.

3. cikk

A biztosítási súlyozás kezelése

(1) A biztosítási súlyok a háztartások lefedettségi körébe tartozó összes termékre és szolgáltatásra fordított összkiadás arányában kifejezett, a HICP-be tartozó biztosítási szolgáltatásra fordított aggregált kiadás becslései. A súlyok a három év alatt felmerült átlagos összesített kiadást tükrözik.

(2) A biztosítási összegekből fedezett kiadást a biztosított személynél vagy a kedvezményezettnél és nem a biztosítóintézetnél felmerülő kiadásként kell kezelni. A HICP részindexeinek súlyozása akkor tartalmazza az ilyen kiadást, ha azt a lakossági szektor által vagy annak számlájára fedezik.

4. cikk

A biztosítási árak kezelése

(1) A biztosítási árindexek összeállításához a HICP-ben használt árak a bruttó biztosítási díjak.

(2) A bruttó biztosítási díj a kötvényért fizetendő teljes biztosítási díj, és akkor sem módosítható, ha a biztosítási díj vagy a kötvény fedezeti értéke indexált.

(3) A (2) bekezdés sérelme nélkül a célminta minden egyes biztosítási kötvénye esetén az ármeghatározó előírásokat állandónak tekintik. Amennyiben ezek az előírások változnak, az árakat az 1749/96/EK rendelet 5. cikkében a minőségkiigazításokra vonatkozó szabályoknak megfelelően kezelik.

5. cikk

Összehasonlíthatóság

Azok a HICP-k összehasonlíthatóak, amelyeket az e rendelet 3. és 4. cikkében meghatározott előírások szerint vagy egyéb olyan eljárások alapján állítottak össze, amelyek nem eredményeznek átlagosan egy tized százalékpontnál nagyobb mértékben eltérő átlagot egy év alatt az előző évhez képest egy olyan indextől, amelyet ezen előírások szerint állítottak össze.

6. cikk

Minőség-ellenőrzés

Az eljárások alkalmazása előtt a tagállamok közlik a Bizottsággal (Eurostat) a biztosítások kezelésére kifejlesztett eljárásokra vonatkozó információkat, amennyiben azok eltérnek az e rendelet 3. és 4. cikkében meghatározott eljárásoktól.

A Bizottság (Eurostat) kérelmére a tagállamok közlik a rendeletben megállapított minimumszabályok teljesítése érdekében alkalmazott eljárásokra vonatkozó információkat.

7. cikk

Hatályon kívül helyezés

A 2214/96/EK bizottsági rendelet [8] II. mellékletének 12.4A Biztosítás (S) csoport 1. lábjegyzete hatályát veszti.

8. cikk

Hatálybalépés

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. július 23-án.

a Bizottság részéről

Yves-Thibault DE SILGUY

a Bizottság tagja

[1] HL L 257., 1995.10.27., 1. o.

[2] 1999. június 23-i vélemény (a Hivatalos Lapban még nem tették közzé).

[3] HL L 214., 1998.7.31., 23. o.

[4] HL L 229., 1996.9.10., 3. o.

[5] HL L 214., 1998.7.31., 12. o.

[6] 2223/96/EK tanácsi rendelet (HL L 310., 1996.11.30.).

[7] Az 1687/98/EK rendeletben meghatározott módon.

[8] HL L 296., 1996.11.21., 8. o.

--------------------------------------------------